Mit kérnék a Jézuskától? Karácsonyi wishlist - Szépségreceptek
FőoldalTermékeim Könyv: Esszenciális BőrápolásAmitől a bőröd szép lesz (blog)RólamKapcsolat	Mit kérnék a Jézuskától? Karácsonyi wishlist
Főoldal/Amitől a bőröd szép lesz (Blog), személyes/Mit kérnék a Jézuskától? Karácsonyi wishlist
Ha már az ember lányának van egy blogja, kiírhatja magából, hogy mire vágyik karácsonyra. 🙂 Amikkel akár magamat is megajándékozhatom, sőt, valószínűleg ez lesz, mert kicsi az esély, hogy mindet meghozná a Jézuska, de sebaj, majd jövőre besegítek neki. 😉
Aki régóta olvas, tudja, hogy imádok olvasni, és állandóan olvasok is, párhuzamosan több könyvet. Általában jobban szeretem az e-bookat, egyrészt a helytakarékosság miatt, másrészt pedig imádok olvasni a bkv-n, és így velem lehetnek mindig az úton. De van két könyv, amire most nagyon vágyok!
Igazából ennek bármilyen formátumban örülnék, de angolul sem találtam meg elektronikus formátumban, így marad a könyv. Kedves barátnőmtől, Ágitól kaptam meg ezt a könyvet, nagyon megszerettem, és nem akarom visszaadni, de hát vissza kell majd. 😀 Nagyon gyakorlatias könyv, rengeteg feladat van benne, ami által egyre közelebb kerülhetünk önmagunk szeretetéhez. Nagyon egyedi, inspiráló, kizökkentő, régen olvastam ilyen jó önismereti, önfejlesztő könyvet, szóval kell! Olyan ez, amihez tudom, hogy időről-időre vissza fogok nyúlni, amikor elbizonytalanodok az életem valamely területén.
Már volt videó és cikk is Marie Kondo: Rend a lelke mindennek c. könyvéről. Renegeteg önismeretre tettem szert általa, és sokkalta rendezettebb lett nem csak a lakóterem, de az életem is. Kidobáltam a cuccaim háromnegyedét, nem, nem hiányzik semmi, és azóta nem tudom elképzelni, hogy rendetlen legyen a szobám. Komolyan mondom, ez a könyv sok szempontból kicserélt! Így aztán nagyon kíváncsi vagyok a második kötetre, amelyben a részletekre is kitér, és nagyon sok képes illusztráció is van benne, így ez az a könyv, amire kivételesen papír formátumban tartanék igényt. 🙂
Nagyon szeretnék jövőre elvégezni egy haladó kizomba kurzust az iDance-nél, de csak azért itt, mert kíváncsi vagyok rájuk. A másik két kizomba suliba már jártam, az egyik a Funkizz, a másik pedig a Kizomba Club Hungary, ha valakit érdekel. 🙂 Ez egy nagyon gyönyörű tánc, imádom, és szeretnék új dolgokat tanulni, meg általában új tánciskolában új emberekkel is meg lehet ismerkedni.
A másik, amire nagyon vágyok, az a tangó. Voltam egy egy alkalmas intenzív kezdő tangó kurzuson Endrénél és Andinál, és teljesen beleszerettem, és remek oktatást nyújtottak. Utána rögtön el is mentem milongára, vagyis tangó estre, és nagyon tetszett, sőt, meglepően jól ment, ahhoz képest, hogy ebben teljesen kezdő vagyok. Szívesen megtanulnám ezt a táncot is “rendesen”.
De feltett szándékom a vonalas salsa világába is belekóstolni előbb-utóbb, mert most csak a kubait táncolom. Na de egyszerre mindent sajnos nem lehet. 😀
Egy táncoslánynak sosincs elég cipője. 😀 Itt nem konmarizok, mert a jelenlegi 3 cipőmet imádom! És ennyi a minimum, amennyi kell, annak, aki olyan sokat táncol, mint én. De bizony jöhetne több is. 😛
Most két fekete cipőm, ill. egy fekete-kék cipőm van. Nagyon el tudnék képzelni egy dögös pirosat, egy aranyat és egy ezüstöt. 🙂 Ezeket a cipőket aliexpressen vagy ebayen rendelem mindig, és jó az arány, négyből három tökéletes lett, és meglepően kényelmesek, jó a talpkiképzésük, és árérték arányban meg főleg hihetetlenül jók. Szóval a jövőben is meg fogom rizikózni a netes rendelést, sokkal szebbek és nagyobb a választék, mint a boltokban. Nekem a 8.5 cm-es sarok a legkényelmesebb, úgy van jó helyen a súlypontom, és csak tűsarkú jöhet szóba. 23 cm “foot length” szokott klappolni, habár lemérve 22,5 cm a lábam, de mindig így lett jó, ugyanis a cipő belső talphossza lesz 23 cm, és ha az pont akkora, mint a talphosszod, akkor lelóg róla a lábad, ami csúnya. (Just in case, ha valaki a neten akarna cipőt rendelni.) Ha még csak most gondolkoztok a táncon, akkor nyugodtan lehet kisebb és vastagabb sarkú cipőkkel próbálkozni, nekem is volt anno. Itt van néhány, ami nagyon megtetszett. 🙂 Kizártnak tartom, hogy bárki is berendel nekem cipőt, úgyhogy ez lesz magamtól magamnak az ajándékom. 😀 Melyiket válasszam?
Mielőtt még megkérdeznétek, annyi kozmetikumom van, hogy egy élet alatt se fejezem be őket, és mindig küldenek a cégek, szóval nem, arra nem vágyok. 😀 Viszont egy-két rúzs jól jönne. Nagyon vágyok egy-két szép rúzsra, ami nem teljesen matt, hanem félszatén, vagy sheer finish, most télen nagyon szárítják a számat ezek a nagyon matt rúzsok. Márkából odavagyok a koreai 3 Concept-ért, két rúzsom van tőlük, amik tökéletesek, de bármi más high-end rúzs jöhetne, ami a sminksznobságomat és a luxusigényemet kielégítené. 😀 Különösen szeretnék egy világos bőrön is jól mutató nude és barackos árnyalatot, egy narancsba hajló piros és egy pink rúzst, ezekből a színekből csak olcsóbb rúzsaim vannak, ahol kompromisszumot kellett kötnöm. Másra nem vágyok, mert alapozóm van, és mindig ugyanazt veszem újra, és a szememet meg annyira nem sminkelem, hogy 200 szemhéjfesték kéne, azzal teljesen jól elvagyok. 🙂
Nem a legdivatosabb parfüm, inkább ikonikusnak mondanám. Ez egy olyan parfüm, amit tudni kell viselni, és kizárólag dögös ruhákhoz passzol. Nem az a parfüm, amit magamra fújnék reggelente, de amikor rám tör, hogy ma este femme fatale vagyok, ill. azzá változom, kifestem magamat és magassarkút húzok, akkor ehhez az életérzéshez tökéletes választás. Most csak hétköznapibb parfümjeim vannak, amiket szeretek, de néha jó lenne más arcomat is megmutatni akár egy parfüm segítségével is. 🙂
Nagyjából ennyi, amire vágyok. Mint látjátok, legszívesebben a hobbimra költök, ami a tánc. Igazából nagyon szerencsés vagyok, mióta konmarizok, nem sok vágyam van tárgyakra. 🙂 Persze néha szívesen újítok be a ruhátaramba egy-egy klassz turis darabot, de nem érzem rá a késztetést, hogy a “jóisten” pénzét is elverjem a plázákban és a drogáriékban. Amit még nagyon szeretnék idővel, az egy jó kamera és egy még jobb laptop, amiket a munkámhoz szeretnék. De rajta vagyok, hogy jövőre megvegyem őket magamnak. 🙂
Ti mire vágytok karácsonykor? Zajlik már a készülődés? 🙂
Tindigo	2016-12-09T19:57:37+00:00	2016 december 9.|Categories: Amitől a bőröd szép lesz (Blog), személyes|10 hozzászólás	Share This Story, Choose Your Platform!
10 hozzászólás	Habos Kakaó
2016-12-09 - 9:46 du.- Válasz	Milyen alapozót használsz? Az Etude House sticket? Mintha arra emlékeznék az egyik videódból. A tánccipők közül én a bronzot venném, az alsó sorban középen, de persze itt nem az én ízlésem számít. 🙂 A Gucci Rush nekem is tetszik, bár viselni nem tudnám. A Rush II-t viszont használtam régebben, és nagyon szerettem.
2016-12-11 - 12:04 du.- Válasz	Az Etude House Stick nekem csak korrektor, az nagyon vastag. A 3CE glossing waterful foundation egy gyönyörű bőrfényű természetes hatású, kis-közepes fedésű alapozó, plusz a BareMinerals Original ásványi alapozóját használom. Ezt a kettőt nagyon szeretem, tökéletesen passzolnak színben a bőrömhöz is. Utóbbit már újravettem, előbbit pedig fogom, ha elfogyna, annak ellenére, hogy ezek nagyon drágák, 10.000 körül vannak… :-S De relatív sokáig kitartanak, és nagyon tartósak is, meg szép az INCI-jük, szóval semmi rosszat nem tudok róluk mondani.
A Gucci Rush II-t meg még megnézem, köszi a tippet!
2016-12-11 - 7:55 du.- Válasz	A BareMinerals-tól engem a a színezett hidratáló érdekelne nagyon, de egyelőre nem fér bele a büdzsébe. A Gucci Rush II-höz jó illatolást, bár lehet, hogy csalódás lesz a Rush után, mert köze nincs hozzá szerintem. Én ezt amúgy nem bántam anno, mert hétköznap viselhető illatot kerestem.
2016-12-10 - 6:39 de.- Válasz	Tangó-ügyben ajánlom Santiago Macielt. Egy ismerősömnek pszichológus is javasolta. 🙂
2016-12-10 - 6:41 de.- Válasz	Tangó-ügyben ajánlom Santiago Macielt. Önismerethez is hozzáadhat a vele való tánc.
2016-12-11 - 11:58 de.- Válasz	Minden tánc rengeteg önismeretet ad, ahogy minden művészet. Nagyon sokat festettem is korábban. A művészetek ilyenek, és ez nem tanárfüggő. 🙂
2016-12-10 - 10:24 de.- Válasz	A jobb felső piros szandit botlábúan is elfogadnám!😍 😍😍
Nekem a double wear light alapozó, és a city block fényvédő van a listámon, na meg egy jó körkefés hajszárító😊
2016-12-11 - 11:59 de.- Válasz	😀 Csak ezeket utcán nem lehet hordani, mert kívül bőrből van a talpuk. Látom Te is valami luxira hajtasz karácsonyra. 😀
Rákosi Szónia
2017-01-02 - 10:12 du.- Válasz	Na és melyik szandit választottad? 🙂
2017-01-04 - 2:11 du.- Válasz	Még egyiket se, de most már ideje lesz megrendelnem. 😀